Anita Bitri - Intervista në RTSH, Tiranë, Korrik 2004
Channel: Arben Bitri
Date: 2012-10-05

Një rrugë në qendër të Vlorës me emrin "Anita Bitri" 

8 Janar 2008

Vlora ka tashmë një rrugë që mban emrin e artistes Anita Bitri. Kjo rrugë është në zemër të atij qyteti që ajo e deshi aq shumë dhe që e mbajti përjetësisht në zemrën e saj. Dikur, ajo vajzë e vogël që vazhdonte shkollën e muzikës "Naim Frashëri" e që shkonte me violinën për të cilën studionte, nuk do ta kishte menduar kurrë se kjo rrugë që në pranverë dhe në verë kundërmon nga era e luleve të blirit dhe që në zhargonin e përditshëm vlonjatët i thoshin "kapelja", do të mbante në 40 vjetorin e lindjes së saj, pikërisht emrin e këngëtares. Drejtori i Marrëdhënieve me Publikun, zoti Çlirim Hoxha thotë se me vendimin Nr.39, datë 07.11.2005 "Për emërtimin e bulevardeve, rrugëve, shesheve dhe parqeve ekzistuese të paemërtuara", Këshilli i Bashkisë Vlorë, në mbledhjen e tij, të po asaj date, pra 07.11.2005, pasi mori në shqyrtim materialin e paraqitur nga Drejtoria e Urbanistikës së Bashkisë, dhe Drejtoria e Marrëdhënieve me Publikun, mbështetur në ligjin Nr.8652 datë 31.07.2000 "Për organizimin dhe funksionimin e Qeverisjes Vendore", neni 32, pika II, si dhe Ligjin Nr. 9270 datë 29.07.2004 "Për sistemin e adresave" vendosi të emërojë me emrin "Anita Bitri", rrugën nga kryqëzimi i kapeles e deri tek kryqëzimi i rrugës "Kristo Negovani". U gjend pikërisht data 8 Janar 2008, dita kur këngëtarja e madhe vlonjate mbushte 40 vjeç që Bashkia Vlorë së bashku me fondacionin Kulturor mbarëkombëtar "Nermin Vlora Falaschi" të organizonin vendosjen e pllakës së rrugës me emrin e saj. Të binte në sy pjesëmarrja e shumë titullarëve të Bashkisë, familjarëve të këngëtares Anita Bitri, si dhe e shumë intelektualëve, artistëve, anëtarë të Lidhjes së Shkrimtarëve dhe Artistëve të Shqipërisë, dega vlorë e artistëve të kryesuar nga piktori Ilmi Bani dhe me sekretar Albert Abazaj. Nderuan me pjesmarrjen e tyre artist si: Edit Mihali-Mjeshtër i Madh, Edi Luarasi-Artiste e Merituar, Irini Qirjako-Mjeshtër i Madh, Marika Kallamata--Artiste e Merituar, Vitore Sallaku-Mjeshtër i Madh, Esma Agolli-Artiste e Merituar, gjuhëtarja dhe studiuesja Meri Lalaj, Afërdita Stefani-doktore e shkencave, Makbule Çeço-doktore e shkencave, Lavdie Nanaj-intelektuale, etj. Pllaka u zbulua nga nënkryetari i Bashkisë zoti Halim Dervishaj së bashku me një këngëtare tjetër vlonjate, Mjeshtrja e Madhe, Edit Mihali. "Emri i Anita Bitrit do t'i mbetet përjetësisht kësaj rruge ashtu si dhe zëri dhe kënga e saj që janë një nga emblemat e qytetit tonë dhe që mbajnë të paharruar kujtimin e saj"- thotë nënkryetari i Bashkisë Vlorë, zoti Halim Dervishaj. "Është hera e parë që emri i një artisteje të re të qëndroj në një rrugë kaq të rëndësishme. Është një nder që nëpërmjet saj u bëhet gjithë artistëve". Artisja Edit Mihali-Mjeshtër i Madh thotë: "Ajo ka lënë nëpërmjet këngës së saj një emër të bukur". Ndërsa këngëtarja Irini Qirjako-Mjeshtër i Madh, pasi tregoi se çfarë i kishin treguar bashkatdhetarët tanë në Amerikë, thotë se "jam emocionuar kur bashkatdhetarët tanë më flisnin për Anita Bitrin, e cila ishte një këngëtare dhe violiniste e talentuar dhe që kishte filluar dhe të kompozonte....". Ndërsa Ilmi Bani, kryetar Lidhjes së Shkrimtarëve dhe Artistëve-dega vlorë tha se "ky nder që i bëhet kujtimit të Anitës nga qyteti i vlorës, u bëhet gjithë artistëve, të cilët e ndjejnë Anitën të gjallë, midis tyre. Ajo na thotë neve dhe gjithë qytetarëve të Vlorës: Unë jam këtu midis jush. Ju respektova, më nderoni!".

Shkeputur nga faqja www.anitabitri.com